КъБКъУ-м ныбжьыщIэхэр егъэлъапIэ
Къэбэрдей-Балъкъэр къэрал университетым иджыблагъэ щекIуэкIащ инновацэ проектхэм я гъэлъэгъуэныгъэ. Кавказ Ищхъэрэ Федералънэ щIыналъэм и щIыпIэ зэмылIэужьыгъуэхэм щыщу абы хэта щIэныгъэлI ныбжьыщIэхэм я проект 70-м нэс щагъэлъэгъуащ.
Зэхуэсым кърихьэлIат КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ министрым и къуэдзэ Инжыжокъуэ Сэфарбий, КъБР-м и щIэныгъэлI ныбжьыщIэхэм я советым и унафэщIым и къуэдзэ Долбин Игорь, КъБКъУ-м инновацэ лъэжьыгъэмкIэ и проректор Малкандуев Юсуф, университетым и химие къудамэм и кафедрэхэм языхэзым и унафэщI Хьэшыр Светланэ сымэ, Налшык къалэ школхэм я еджакIуэ цIыкIухэр.
Къызэхуэсахэм я пащхьэ къыщыщыпсалъэм, Малкандуевым къыхигъэщащ гъэлъэгъуэныгъэм утыку къыщрахьа проектхэр иджырей щIалэгъуалэр щIэныгъэм зэрыдихьэхым и щыхьэту зэрыщытыр.
— А Iуэхугъуэм дэ икъукIэ дыщогуфIыкI икIи догугъэ адэкIи я зэфIэкIхэм хагъахъуэ зэпыту ди щIалэгъуалэр щIэныгъэм лъэ быдэкIэ хэтыну, — къыжиIащ профессор Малкандуев Юсуф.
ЩIэныгъэхэм я унэтIыныгъэ зэмылIэужьыгъуэ куэдым ехьэлIат ныбжьыщIэхэм утыку кърахьа лэжьыгъэхэр. А махуэм КъБКъУ-р гупсысэкIэщIэхэр зэхуэзышэ «лъэмыж» хъуами ярейт.
Къагъэлъэгъуа лэжьыгъэхэм хэплъа нэужь, къэпщытакIуэхэм текIуа- хэм я цIэ къраIуащ. Апхуэдэу, КъБКъУ-м щагъэхьэзыра проектищрэ КъБКъАУ-м я лэжьыгъитIрэ нэхъыфIу къалъытащ. Волгоград къалэмрэ Осетие Ищхъэрэмрэ къикIахэм къагъэлъэгъуа къэхутэныгъэхэри нэхъыфIхэм хабжащ. Зэхуэсым хэтахэм щыщ зыри гулъытэншэу къагъэнакъым. ТекIуахэм щIыхь тхылъхэмрэ саугъэтхэмрэ иратащ.
Уэлджыр Аринэ,
КъБКъУ-м и пресс-IуэхущIапIэм и лэжьакIуэ.
